題愚齋
作者：楊時
朝代：宋

paragraphs: 結廬依林丘，回峰爭盤紆。
下闞清池淵，憑軒數游魚。
飛閣出雲表，浮烟襲簪裾。
中有傲世士，脫略自謂愚。
高義輕籯金，貽謀有詩書。
青編富充宇，散秩羅瓊琚。
鱗鱗壁間題，一一露珊瑚。
嗟予久昏塞，荒蹊少耘鋤。
昌黎已隔世，將焉問夷塗。
道逢北山公，荷鍤時與俱。
皎皎河曲叟，朋儕共欷歔。
高齋一來遊，豁然心神舒。
籬東有餘址，誰能薙榛蕪。
結茅可容席，一瓢來此居。
寄謝陶彭澤，何必愛吾廬。